Ahebeli
13 Mpitilisye kunonyelana mpelaga mwakusatendela ŵandu ŵapaulongo. 2 Mkaliŵalila kwapochela chenene achalendo,* pakuŵa mwakutenda yeleyi, ŵane ŵagapochele malayika mwangamanyilila. 3 Mwakumbuchileje achalongo achimjenu ŵali ku ukayidi,* soni mtendeje mpela kuti mli yimpepe ni jemanjajo ku ukayidiko. Mwakumbuchilejesoni achalongo achimjenu ŵakulagasidwa, pakuŵa jemanjasoni mli mu chilu chaumundu.* 4 Ulombela uŵeje ŵakuchimbichika kwa wosope, soni pagona pa ŵandu ŵalombane paŵeje peswela, pakuŵa Mlungu chachawelusya ŵandu ŵakutenda yamsese* soni ŵachikululu.* 5 Umi wenu ukaŵaga wakunonyela mbiya, nambo mjikutileje ni yindu yimkwete. Pakuŵa Mlungu ŵatite, “Une ngasinamleka, soni ngasinamjasa ata panandi.” 6 Myoyo kwende tuŵe ŵakulimba mtima soni tuŵecheteje kuti, “Yehofa ali jwakungamuchisya, ngasindenda woga. Ana mundu mpaka andende chichi?”
7 Mwakumbuchileje ŵandu ŵakumlongolela jemanja, ŵele ŵakusamjiganya maloŵe ga Mlungu. Nambosoni mlolechesyeje yakuyichisya ya ndamo syawo syambone ni kusyasyaga chikulupi chawo.
8 Yesu Klistu ali jujojo liso, lelo soni mpaka kalakala.
9 Mkasokonechelaga ni yijiganyo yakulekanganalekangana soni yachilendo. Kuli chenene kuti jemanja mŵeje ŵakulimba* ligongo lya umbone mtima wekulungwa ngaŵaga ligongo lya yakulya,* pakuŵa ŵele ŵakusajigalika ni yakulya ŵangapindula chilichose.
10 M’weji tukwete malo gakupelechela mbopesi gele ŵandu ŵakusatumichilaga Mlungu ku chitenti nganakola ulamusi wakulya ya pamalo gelego. 11 Jwamkulungwa jwa ŵakutaga mbopesi ŵajigalaga myasi ja nyama ni kwawula najo ku Malo Geswela Mnope kuti jikaŵe mbopesi ja ulemwa, nambo nyama jisyesyenejo ŵajijochaga kusa kwa malo gaŵatamaga. 12 Mwakulandana ni yeleyi, nombenajo Yesu ŵalagasichile kusa kwa msinda ni chakulinga chakuti ŵaswejesye ŵandu ni myasi jakwe. 13 Myoyo, kwende tumkuye jwalakwejo kusa kwa msinda kukoko, tuli mkupilila yakusawusya yiŵasimene nayo jwalakwejo. 14 M’weji nganitukola msinda wampaka utame mpaka kalakala, nambo tukusachilila mnope msinda wawukwikawo. 15 Kupitila mwa Yesu, kwende tumchimbichisyeje Mlungu ndaŵi syosope, yayili mpela kupeleka mbopesi. Tukusapeleka mbopesi syelesi patukukamulichisya masengo ngomo syetu pakulalichila kwa wosope yakwamba lina lyakwe. 16 Nambosoni, mkaliŵalila kutenda yambone soni kugaŵana ni ŵane yindu yamkwete, pakuŵa Mlungu akusasangalala ni mbopesi syelesi.
17 Mwapikanileje ŵele ŵakumlongolela jemanja pasikati penu, soni mŵeje ŵakusachilila kutenda yakumsalila, ligongo akusamlolelaga jemanja* mwamti chachijanga mwakutendela masengo gawo. Mtendeje yeleyi kuti jemanjajo atendeje masengo gawo mwakusangalala ngaŵaga mwakudandawula, pakuŵa naga akutenda myoyo mpaka yiŵe yakumpwetekasya jemanja.
18 Mpitilisye kutupopelela, pakuŵa tukukulupilila kuti tukwete chikumbumtima chambone, soni tuli wakusachilila kutenda yindu yosope mwakuwona mtima. 19 Nambo mnopemnope ngumŵenda kuti mtupopeleleje ni chakulinga chakuti mbujile kwa jemanja pachangakaŵa.
20 Mlungu jwamtendele ŵajimwisye ku chiwa Ambuje ŵetu Yesu, ŵele ali m’busa jwamkulungwa jwa ngondolo juŵapeleche kwa Mlungu myasi ja chilangano chachichitama mpaka kalakala. Sambano tukumŵenda Mlungu jwamtendelejo kuti 21 ampe jemanja yindu yiliyose yamkusosechela kuti mtendeje yakusaka ya jwalakwejo. Kupitila mwa Yesu Klistu, Mlungu akusatukamuchisya kuti tutendeje yakumsangalasya jwalakwejo. Mlungujo apochele uchimbichimbi mpaka kalakala. Ame.
22 Sambano achalongo achimjangu ngumŵenda kuti mŵe ŵakuwusimana mtima pamkupikanila maloŵe gakulimbikasya ga m’chikalatachi, pakuŵa lembile yamnono. 23 Ngusaka kummanyisyasoni jemanja kuti mlongo mjetu Timoteyo amgopwele. Naga jwalakwejo akwika akuno mwachitema, tuchiŵa yimpepe pakwika kukumlola jemanja.
24 Mumbelechele moni kwa wosope ŵakumlongolela jemanja pasikati penu soni kwa ŵaswela wosope. Achalongo achimjetu ŵa ku Italiya akumpasoni moni jemanja.
25 Umbone mtima wekulungwa uŵe ni jemanja wosope.
nya_Latn tum_Latn tum_Latn lin_Latn tum_Latn tum_Latn tum_Latn tum_Latn nya_Latn nya_Latn nya_Latn tum_Latn